E e l n õ u

**MULGI VALLAVOLIKOGU**

M Ä Ä R U S

Karksi-Nuia 27. september 2022

**Lapsehoiuteenuse osutamise kord Mulgi vallas**

Määrus kehtestatakse kohaliku omavalitsuse korralduse seaduse § 6 lõike 1 ja § 22 lõike 1 punkti 5, koolieelse lasteasutuse seaduse § 10 lõike 1 ning sotsiaalhoolekande seaduse § 14 lõike 1 ning **§ 451** lõike 1 alusel.

### ****§ 1.**** Reguleerimisala

Käesolev määrus reguleerib Mulgi valla eelarves selleks ettenähtud vahendite arvelt lapsehoiuteenuse rahastamist.

### ****§ 2.**** Üldsätted

(1) Lapsehoiuteenus on lapse vanema, eestkostja või hooldaja lapse perekonnas hooldamise lepingu alusel (edaspidi vanem) toimetulekut ja töötamist toetav teenus, mille osutamise vältel tagab lapsehoiuteenuse osutaja lapse hooldamise, arendamise ja turvalisuse.

(2) Lapsehoiuteenuse osutaja on lapsehoidja kutset omav füüsilisest isikust ettevõtja või eraõiguslik juriidiline isik, kellel on sotsiaalkindlustusameti poolt antud kehtiv tegevusluba lapsehoiuteenuse osutamiseks.

(3) Lapsehoiuteenust rahastatakse Mulgi valla eelarves selleks ettenähtud vahendite arvelt, makstes vanemale või teenusepakkujale lapsehoiuteenuse ostmisel tehtud rahaliste kulutuste eest toetust (edaspidi toetus).

(4) Õigust toetusele ei teki vanemal, kes ise osutab füüsilisest isikust ettevõtjana oma lapsele lapsehoiuteenust või kes ostab lapsehoiuteenust sama lapse füüsilisest isikust ettevõtjana tegutsevalt teiselt vanemalt.

(5) Käesolev määrus ei reguleeri raske ja sügava puudega laste lapsehoiuteenuse osutamist.

### ****§ 3.**** Toetuse taotlemine

(1) Toetust on õigus taotleda vanemal:

1) kelle rahvastikuregistri järgne elukoht on Mulgi vald;

2) kui lapse, kelle jaoks toetust taotletakse, rahvastikuregistri järgne elukoht on Mulgi vald.

(2) Õigus toetust taotleda tekib järgmisel päeval arvates päevast, mil lõpetatakse vanemahüvitise seaduse alusel saadava hüvitise maksmine selle lapse eest, kelle jaoks lapsehoiuteenust ostetakse ning kui on täidetud üks järgmistest tingimustest:

1) lapse elukohajärgses lähimas koolieelses lasteasutuses ei ole vaba kohta ja laps on kohataotlejana registreeritud;

2) laps vajab arsti otsuse kohaselt oma tervisliku seisundi tõttu erilist tähelepanu ja väikest kollektiivi.

(3) Toetuse taotleja esitab Mulgi Vallavalitsuse ametiasutusele:

1) kirjaliku taotluse;

2) toetuse esmakordsel taotlemisel isikut tõendava ning vajadusel eestkostjaks või hooldajaks määramise dokumendi koopia;

3) lapsehoiuteenuse ostmist tõendavad dokumendid, kus on kirjas, millisel perioodil on lapsehoiuteenust kasutatud ning millal ja kui palju on teenuse eest makstud;

4) vajadusel lapsehoiuteenuse osutajaga sõlmitud lepingu koopia.

(4) Mulgi Vallavalitsuse ametiasutuse haridusspetsialistil, sotsiaaltööspetsialistil või sotsiaalnõunikul on vajadusel õigus nõuda taotlejalt täiendavaid andmeid või dokumente, millest taotlejat informeeritakse taotluse vastuvõtmisel või kirjalikult 5 tööpäeva jooksul pärast taotluse vastuvõtmist.

### ****§ 4.**** Toetuse määramine ja maksmine

(1) Esitatud taotluse vaatab spetsialist läbi 10 tööpäeva jooksul arvates viimase nõuetekohase dokumendi laekumisest.

(2) Otsuse toetuse määramise või mittemääramise kohta teeb Mulgi Vallavalitsus.

(3) Kui toetust ei määrata, saadetakse taotlejale põhjendatud otsus 5 tööpäeva jooksul arvates otsuse tegemise päevast.

(4) Toetust makstakse üldjuhul kuludokumendi alusel arvestusega, et vanema osaks jääb katta lapsehoiuteenuse kohamaks summas, mis lapsevanemal kuluks lapse elukohajärgses lähimas koolieelses lasteasutuses.

(5) Toidukulud ja muud kulud jäävad vanema kanda.

(6) Erandkorras, kui vanemal puuduvad rahalised vahendid või neist ei piisa lapsehoiuteenuse ostmiseks vajalike rahaliste kulutuste eest tasumiseks, on õigus spetsialisti otsusel rahastada Mulgi valla eelarvest lapsehoiuteenuse kohatasu, millest on maha arvatud vanema poolt tasutud käesoleva paragrahvi lõikes 4 nimetatud vanema osa, lapsehoiuteenuse osutaja poolt esitatud arve alusel.

(7) Kui taotleja on esitanud toetuse saamiseks valeandmeid, on Mulgi Vallavalitsusel õigus enammakstud toetus tagasi nõuda.

(8) Muudel erandjuhtudel otsustab lapsehoiuteenuse ostmisel tehtud rahaliste kulutuste eest toetuse arvestuse Mulgi Vallavalitsus.

### ****§ 5.**** Toetuse mittemääramine ja toetuse maksmise lõpetamine

(1) Toetust ei määrata, kui:

1) taotleja ei vasta käesoleva määruse § 3 lõikes 1 ja/või lõikes 2 sätestatud nõuetele;

2) taotleja ei ole 10 tööpäeva jooksul taotluse esitamisest või kirjaliku teate saamisest esitanud täiendavalt nõutud andmeid või dokumente;

3) taotleja on esitanud toetuse saamiseks valeandmeid.

(2) Toetuse maksmine lõpetatakse:

1) lapse kandmisel koolieelse lasteasutuse või üldhariduskooli nimekirja;

2) kui laps on Mulgi valla koolieelses lasteasutuses kohataotlejana nimekirjas ja koha pakkumisel vanem loobub pakutavat kohast.

**§ 6. Määruse rakendamine**

(1) Kuni määruse jõustumiseni sõlmitud lepingud kehtivad kuni lepingu tähtaja lõpuni.

(2) Määrus jõustub kolmandal päeval peale Riigi Teatajas avalikustamist.

Arvo Maling

Volikogu esimees